SUT ‘geskok’ oor moord op vrouestudent | Netwerk24
SUT ‘geskok’ oor moord op vrouestudent
Deur Cheréne Pienaar 30 Junie 2020 15:57
Die Sentrale Universiteit vir Tegnologie (SUT) is geskok oor die “hartelose moord” op Dimakatso Constance Mokoena (30), ’n eerstejaarstudent van Phuthaditjhaba, wat deur haar kêrel doodgeskiet is.
Die polisie het Ivan Gibson (41) se lyk Vrydagoggend saam met Mokoena s’n in ’n goue Opel Zafira by Gwen Bali Water World, ’n ontspanningsoord buite Bloemfontein, gekry. Albei het ’n kopwond gehad en die vuurwapen is tussen Gibson se bene gevind.
Kol. Thandi Mbambo, polisiewoordvoerder, sê ’n doodsondersoek is begin en moord word ondersoek.
Dan Maritz, SUT-woordvoerder, sê die SUT-gemeenskap is erg geskok oor wat met hul eie student gebeur het.
Volgens hom was Mokoena ’n student in mensehulpbronbestuur.
Die SUT veroordeel dade van geslagsgeweld ten sterkste en skaar hom by pres. Cyril Ramaphosa se wekroep om op te staan teen enige vorm van wrede aanvalle op vroue en kinders.
Hy sê haar dood kom op ’n tyd waar die land steier onder afskuwelike voorvalle van geslagsgeweld.
“Ons kan nie spekuleer oor wat kon gebeur het nie, aangesien dit ten volle ondersoek word.”
Hy sê die SUT bly toegewyd tot die bevordering van vroue in die akademie en verskeie rolle binne die sektor.
“Die SUT veroordeel dade van geslagsgeweld ten sterkste en skaar hom by pres. Cyril Ramaphosa se wekroep om op te staan teen enige vorm van wrede aanvalle op vroue en kinders.
“Die dood van Dimakatso is nie net ’n verlies vir haar familie nie, maar ook die hele SUT-gemeenskap en die nasie.”
Gibson was volgens Mbambo ’n IT-spesialis van Bohlokong, Bethlehem.
“Volgens inligting is Mokoena Donderdag laas gesien toe sy haar kêrel, die oorledene, gaan sien het. Die twee het glo vroeër ’n argument gehad.”
’n Verdere ondersoek dui daarop dat die motor en die vuurwapen aan Gibson behoort het, sê Mbambo.
Inwoners het die polisie ingelig van ’n voertuig se enjin wat sedert Donderdagaand regdeur die nag geluier het. Die voertuig se ligte was ook nog aangeskakel toe die polisie Vrydagoggend om 08:00 daar aankom en die lyke in die voertuig vind.
Meer oor: Sentrale Universiteit Vir Tegnologie | Sut | Dimakatso Constance Mokoena | Ivan Gibson | Bloemfontein | Student | Moord
Verdagte in hof ná vrou op plaas vermoor is
25 j. vir moord op ‘pannekoek-tannie’
Ryan Smith laat vaar aansoek vir borgtog